A projekt alapfogalmai, szereplői, formái

A projekt meghatározott cél elérésére irányuló határidő-, költség-, erőforrás- és minőségkorlátokkal rendelkező, adott szervezeti környezetben megtervezett és végrehajtott tevékenységsorozat, amely konkrét célokat valósít meg, és a célok eléréséhez erőforrásokat rendel. Időben és térben jól körülhatárolt összetett feladat, amely a kijelölt világos céloknak megfelelő tevékenységek és a rendelkezésre álló erőforrások összehangolt ésszerű felhasználásával valósítható meg.

A meghatározásból következik, hogy a projektnek egyértelműen meghatározott a kezdete és a befejezése.

„A projekt egy olyan egyedi folyamatrendszer, amely kezelési és befejezési időpontokkal megjelölt, specifikus követelményeknek - határidő, költség, erőforrás - megfelelő célkitűzés elérése érdekében vállalt, koordinált és kontrollált tevékenységek csoportja." (ISO 8402, 1994)

## A projektek téma illetve tartalom alapján lehetnek

* építési projektek
* fejlesztési projektek (termék-, szervezetfejlesztési)
* IT projektek
* logisztikai projektek
* környezetvédelmi projektek
* marketingprojektek

A projekteket 3 csoportra szedhetjük. (Komplexitás szerint, részvétel illetve kezdeményező szervezet alapján, időtáv szerint)

## Komplexitás szerint

* egyszerű projektek
* komplex, összetett projektek
* több projektből álló programok
* mega- vagy gigaprojektek

## Részvétel illetve kezdeményező szervezet alapján

* belső projektek
* külső projektek
* részlegen belüli projektek
* részlegek közötti projektek

## Időtáv szerint

* rövid távú projekt
* középtávú projekt
* hosszú távú projekt

A projektek tervezése és megvalósítása a mérettől függetlenül azonos elvek szerint történik.

Projektben érdekelt szereplők

A projekt érdekeltje az a személy vagy embercsoport, akinek valamilyen érdekeltsége fűződik a projekthez, nevezetesen:

* aki befolyásolja a projekt megvalósulását,
* akire a projekt hatással van.

Lehetnek:

* külsők pl.: vevő, beszállító, alvállalkozó
* részben belsők: menedzserek, különböző funkcionális egységek
* belsők: projektmenedzser, projekttagok

## Projektmenedzser (PM)

A projektmenedzser felelős a teljes projektért, a projektben végzett munkáért, a kitűzött célok eléréséért. Irányítja, ellenőrzi, értékeli az egyes csapatok munkáját, és rendszeresen tájékoztatja a projektfelügyelőt az előrehaladásról, illetve a pillanatnyi állapotról, a döntést igénylő kérdésekről. A projektmenedzser az a személy, aki elsősorban a projektfolyamat kézbentartásában, a projektteam vezetésében járatos.

A jó projektmenedzser ismérvei:

* pozitív gondolkodás
* jó általános vezetői készség
* megfelelő szervezői képesség
* kitűnő kommunikációs készség
* széleskörű és nagyvonalú szakmai ismeretekkel rendelkezik
* a tervezési, ellenőrzési és dokumentációs módszerek alapos ismerete
* a vállalat megfelelő ismerete
* feladatátruházás és hatáskörmegosztás képessége
* képesség a teammunka vezetésére
* készség a tények összekapcsolására, elemzésére, csoportosítására és következtetések levonására
* különbséget tud tenni a lényeges és a lényegtelen között
* képesség a távlati cél szem előtt tartására és a stratégiai problémák gyors felismerésére
* konfliktusok esetén szembenéző és nem elkerülő magatartás
* emberismeret, szakértelem a személyi kérdésekben

Feladatai:

* kommunikáció biztosítása a projektszereplők között
* felelősségek, hatáskörök meghatározása
* megfelelő munkalégkör kialakítása
* konfliktuskezelés
* munkavégzéshez a személyi és tárgyi feltételek megteremtése
* részvétel a projekt tervezésében: célmeghatározás, feladatfelbontás (WBS), erőforrás, határidő meghatározása
* a projekt eredményeiről történő jelentés készítése
* a csapat (team) munkájának irányítása
* ellenőrzi a projekt végrehajtását, nyomon követ, dokumentál

## A projektmunkacsapat (team)

A projekt sikerét jelentős mértékben meghatározza az, hogy milyen a munkacsapat összetétele. A tapasztalatok azt mutatják, hogy a team akkor igazán produktív, ha abban egyszerre többféle munkastílusú tag van, azaz a csapatban egyaránt vannak

* szakmailag naprakész
* gyakorlatias
* kreatív
* precíz
* kritikus
* nyitott

egyéniségek.

A komplett projektterv elfogadásával kialakul, véglegessé válik a projekttagok csoportja. Az általuk elvégzendő tevékenység(ek) időtartamától függően más és más időpontokban és időtartamban vesznek részt a projekt munkájában. A team tagjai nemcsak a vállalat dolgozói lehetnek, hanem külső személyek is, pl. beszállítók vagy ügyfelek. A teamek ideiglenesen jönnek létre, ezért fontos, hogy a tagok tanuljanak meg együtt dolgozni, kommunikálni egymással.

A projektcsapat időbeli felépítése:

* alakulás
* ütközés
* normalizálódás
* teljesítés
* lezárás

Feladatai:

* A rábízott tevékenységek, feladatok végrehajtása határidőre, megadott költségkereteken belül, a rendelkezésre álló erőforrások felhasználásával, az előírt minőségi elvárásoknak megfelelően.
* A feladatához szükséges inputokkal szembeni elvárások pontos meghatározása.
* Információ átadása adott tevékenységek, feladatok végrehajtása során felmerülő változásokról a követő tevékenység felelősének.
* A tevékenységek, feladatok végtermékének átadása.
* Beszámoló a projektmenedzsernek a kommunikációs tervben megfogalmazottak szerint.

Hatásköre:

* Javaslatot tehet a projektterv módosítására, megfelelő indoklással alátámasztva.
* A rábízott tevékenységek, feladatok keretein belül önállóan dönt azok végrehajtásáról.

Menedzsment

A projekt sikeréhez nagyban hozzájárul a csoportvezetők, helyettesek funkcionális szerepe. A menedzsment meghatározza a projekt célját, a projektmenedzser pedig ez alapján elkészíti az elemzés során a tevékenységfelelős vagy munkakör-munkafolyamat mátrixot, melynek segítségével egyértelművé válik, hogy melyik részleg mivel foglalkozik, és ki a felelős. A menedzsment segít a személyzettel és a teljesítménnyel kapcsolatos feladatok megoldásában. A projektmenedzsernek szoros kapcsolatot kell kiépíteni a menedzsmenttel, fontos a folyamatos kommunikáció. A projektmenedzser beszámolókat készít a menedzsereknek, illetve részt vesz a projekt definiálásában, megtervezésében, irányításában is.

Szponzor, projektfelügyelő

A megrendelő képviselője. Az ő felelőssége, hogy megfelelő hatáskört biztosítson a projektirányító bizottság és a projektvezető részére a projekt céljainak maradéktalan megvalósítása érdekében. A projektfelügyelő annak a területnek a felelős vezetője, amelyet a projekt célkitűzései leginkább érintenek, (pl. ágazati igazgató, igazgató stb.). Egy személy egyidejűleg több projektnek is lehet a felügyelője.

Feladatai:

* részvétel a tevékenységfelelős mátrix elkészítésében
* kapcsolattartás a funkcionális menedzsmenttel
* a projekt maradéktalan megvalósításáért a projekt érdekeinek megvédése
* a felmerülő problémák megoldása a projektmenedzserrel együtt

Megrendelő

Az a személy, aki dönt a projekt indításáról, akinek a költségvetéséből fedezik a projektet.